送盧舍人三首 三
作者：貫休
朝代：唐

paragraphs: 三曰：君不見釋梵諸天壽億垓，天上人間去復來。
君又不見紫金爲輪一千幅，寶洲□四皆臣伏。
輪王釋梵作何因，祗是弘隆大乘福。
自古皇王與賢哲，頂敬心師刻金玉。
報通三世釋迦言，莫將梁武爲題目。
君不見近代韋裴蔣與蕭，文房書府師百僚。
代天理物映千古，布髮掩泥非一朝。
大哉釋梵輪王璞，已矣何人繼先覺。
行行珍重寄斯言，斯言不是尋常曲。